ตลาดหุ้นเอเชียสดใส หลังเฟดส่งสัญญาณขึ้นดอกเบี้ย ก.ย.นี้ตามคาด
ตลาดหุ้นเอเชียสดใส หลังเฟดส่งสัญญาณขึ้นดอกเบี้ย ก.ย.นี้ตามคาด
23 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ (23 ส.ค.61) หลังจากธนาคารกลางสหรัฐ (เฟด) ได้ส่งสัญญาณผ่านรายงานการประชุมประจำวันที่ 31 ก.ค.-1 ส.ค.ว่า เฟดพร้อมที่จะปรับขึ้นอัตราดอกเบี้ยในเดือนหน้า ซึ่งเป็นไปตามการคาดการณ์ของตลาดอยู่แล้ว
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,420.67 จุด เพิ่มขึ้น 58.12 จุด, +0.26%
ดัชนี SSE Composite ตลาดหุ้นจีนเปิดวันนี้ที่ 2,714.87 จุด เพิ่มขึ้น 0.26 จุด, +0.01%
ดัชนี HSI ตลาดหุ้นฮ่องกงเปิดวันนี้ที่ 28,005.33 จุด เพิ่มขึ้น 77.75 จุด, +0.28%
ดัชนี TAIEX ตลาดหุ้นไต้หวันเปิดวันนี้ที่ 10,817.33 จุด เพิ่มขึ้น 13.13 จุด, +0.12%
ดัชนี KOSPI ตลาดหุ้นเกาหลีใต้เปิดวันนี้ที่ 2,282.57 จุด เพิ่มขึ้น 9.24 จุด, +0.41%
ดัชนี FTSE STI ตลาดหุ้นสิงคโปร์เปิดวันนี้ที่ 3,230.19 จุด เพิ่มขึ้น 30.30 จุด, +0.95%
ดัชนี FBMKLCI ตลาดหุ้นมาเลเซียเปิดวันนี้ที่ 1,801.60 จุด เพิ่มขึ้น 3.49 จุด, +0.19%
ทั้งนี้ คณะกรรมการกำหนดนโยบายการเงินของเฟดได้เปิดเผยรายงานการประชุมประจำวันที่ 31 ก.ค.-1 ส.ค.เมื่อวานนี้ โดยระบุว่ากรรมการเฟดหลายคนส่งสัญญาณว่า เฟดมีความพร้อมที่จะปรับขึ้นอัตราดอกเบี้ยในเดือนก.ย. หากเศรษฐกิจของสหรัฐยังคงแข็งแกร่ง
“กรรมการหลายคนของเฟดมีความเห็นว่า หากข้อมูลเศรษฐกิจที่ได้รับมานั้น สนับสนุนมุมมองของเฟดเกี่ยวกับแนวโน้มเศรษฐกิจในปัจจุบัน ก็ถือเป็นเรื่องเหมาะสมที่เฟดจะก้าวไปสู่อีกขั้นตอนหนึ่งของการถอนนโยบายผ่อนคลายการเงิน สำหรับเป้าหมายการเดินหน้าปรับขึ้นอัตราดอกเบี้ยอย่างค่อยเป็นค่อยไปของเฟดนั้น จะพิจารณาถึงกิจกรรมทางเศรษฐกิจที่ขยายตัวอย่างยั่งยืน, ภาวะตลาดแรงงานที่แข็งแกร่งขึ้น และอัตราเงินเฟ้อที่เคลื่อนตัวเข้าใกล้เป้าหมายของเฟดที่ระดับ 2% ในระยะกลาง” รายงานการประชุมของเฟดระบุ
นอกจากนี้ นักลงทุนยังติดตามการเจรจาการค้าระหว่างสหรัฐและจีนซึ่งจัดขึ้นในวันที่ 22-23 ส.ค.นี้ โดยคาดว่าทั้งสองฝ่ายจะเจรจาต่อรองกันในหลายประเด็น เนื่องจากในวันพฤหัสบดีที่ 23 ส.ค.นี้ จะเป็นวันที่สหรัฐจะบังคับใช้มาตรการเรียกเก็บภาษีนำเข้าสินค้าจากจีนเพิ่มเติมในอัตรา 25% วงเงิน 1.6 หมื่นล้านดอลลาร์